คณะทูตานุทูตประจำประเทศไทย 28 ประเทศ ชื่นชมมรดกภูมิปัญญาทอผ้าโบราณ การอนุรักษ์แหล่งมรดกโลกบ้านเชียง
นางยุถิกา อิศรางกูร ณ อยุธยา รองปลัดกระทรวงวัฒนธรรม กล่าวว่า จากการนำคณะทูตานุทูตประจำประเทศไทยจาก 28 ประเทศที่เข้าร่วมโครงการวัฒนธรรมสัญจรที่จังหวัดอุดรธานีวันที่ 2 เยี่ยมชมวิถีชีวิตการทอผ้าที่กลุ่มทอผ้าโบราณบ้านโนนกอก และพิพิธภัณฑสถานแห่งชาติบ้านเชียง จังหวัดอุดรธานี แหล่งมรดกโลกของไทย โดยคณะทูตานุทูตพร้อมคู่สมรสต่างประทับใจที่ได้สัมผัสวิถีชีวิตและวัฒนธรรมที่สร้างมูลค่าเพิ่มของผลิตภัณฑ์ที่ผลิตจากภูมิปัญญา ขณะที่การเยี่ยมชมแหล่งมรดกโลกบ้านเชียง ถือเป็นการตอกย้ำคุณค่าจากการที่ยูเนสโกได้ขึ้นทะเบียนเป็นมรดกโลกที่ปัจจุบันยังสามารถรักษามรดกดั้งเดิมไว้   การจัดกิจกรรมดังกล่าว ได้รับความสนใจจากคณะทูตานุทูตมาก เพราะส่วนใหญ่พึ่งเข้ารับตำแหน่งใหม่ และยังไม่เคยได้มีโอกาสเดินทางมาในพื้นที่ภาคตะวันออกเฉียงเหนือ  จึงพร้อมเป็นสื่อกลางประชาสัมพันธ์ศักยภาพของแหล่งท่องเที่ยวในพื้นที่ให้เป็นที่รู้จักของแต่ประเทศ เพื่อดึงดูดให้เข้ามาท่องเที่ยวประเทศไทยที่ความพร้อมรองรับการท่องเที่ยวหลังสถานการณ์โควิด-19จากการหารือกับคณะฑูตหลายประเทศ สนใจที่จัดทำความร่วมมือและร่วมจัดกิจกรรมทางวัฒนธรรมในแง่มุมต่างๆ เพื่อแลกเปลี่ยนความสัมพันธ์ระหว่างประเทศ โดยเฉพาะเวียดนาม เนื่องจากจังหวัดอุดรธานีเป็นจังหวัดที่มีชาวเวียดนามอาศัยเป็นจำนวนมาก มีร้านอาหารเวียดนามและธุรกิจต่างๆ ถือเป็นเมืองเศรษฐกิจที่เหมาะแก่การลงทุนโดยเฉพาะธุรกิจอาหาร จึงเป็นช่องทางที่จะสานต่อความร่วมมือหลังสถานการณ์โควิด-19 คลี่คลายมากยิ่งขึ้น